அந்தப் பெரிய தீவில் 35 ஆண்டுகள் தனி ஆளாக முதுகெலும்பு தேய உழைத்து, ஜாதவ் உருவாக்கிய காட்டின் பரப்பளவு சுமார் 1,360 ஏக்கர். அதற்காகப் பட்ட கஷ்டங்களைவிட, இப்போது காட்டையும் விலங்குகளையும் காப்பாற்ற ஜாதவ் அனுபவிக்கும் துன்பங்களே அதிகம். வேட்டைக்காரர்களின், மரம் கடத்தும் கும்பலின் அட்டூழியங்கள். வனவிலங்குகள் தொல்லை தருகின்றன என எதிராகத் திரளும் மக்கள்... இவை எல்லாவற்றையும் மீறி தனி ஒருவனாக தன் வனத்தைப் பாதுகாக்கப் போராடிக்கொண்டிருக்கிறார். 'இதைப் பாதுகாக்கப்பட்ட வனப்பகுதியாக அறிவித்து, வனத் துறையினரே பொறுப்பு எடுத்துக்கொள்ள வேண்டும்’ என்ற கோரிக்கையுடன் அரசிடம் சில ஆண்டுகளாகப் போராடிவருகிறார் ஜாதவ். 'இதை 'ஜாதவ் வனவிலங்குகள் சரணாலயம்’ என அறிவிக்க வேண்டும்’ என்றும் சில ஆர்வலர்கள் அரசிடம் கோரிவருகின்றனர். எதற்கும் அசாம் அரசு இன்னும் செவிசாய்க்கவில்லை!